## Rješenje kojim se kreditnoj instituciji Societe Generale-Splitska banka d.d., Split, na neodređeno vrijeme izdaje prethodna suglasnost o udovoljavanju uvjetima za pružanje investicijskih usluga i obavljanje investicijskih aktivnosti i s njima povezanih pomoćnih usluga

### NN 18/2010 (8.2.2010.), Rješenje kojim se kreditnoj instituciji Societe Generale-Splitska banka d.d., Split, na neodređeno vrijeme izdaje prethodna suglasnost o udovoljavanju uvjetima za pružanje investicijskih usluga i obavljanje investicijskih aktivnosti i s njima povezanih pomoćnih usluga

HRVATSKA AGENCIJA ZA NADZOR FINANCIJSKIH USLUGA

430

Na temelju odredbi članka 15. točka 4. alineja 1. i članka 8. stavak 1. Zakona o Hrvatskoj agenciji za nadzor financijskih usluga (»Narodne novine« br. 140/05), te članka 16. stavak 3. i članka 588. stavaka 5. i 6. Zakona o tržištu kapitala (»Narodne novine« br. 88/08, 146/08, 74/09), Uprava Hrvatske agencije za nadzor financijskih usluga, u predmetu izdavanja prethodne suglasnosti kreditnoj instituciji Societe Generale-Splitska Banka d.d., Split, Ruđera Boškovića 16, o udovoljavanju uvjetima za pružanje investicijskih usluga i obavljanje investicijskih aktivnosti i s njima povezanih pomoćnih usluga sukladno Zakonu o tržištu kapitala, na sjednici održanoj 28. siječnja 2010. godine donijela je

RJEŠENJE

1. Kreditnoj instituciji Societe Generale-Splitska Banka d.d., Split, Ruđera Boškovića 16, na neodređeno vrijeme izdaje se prethodna suglasnost o udovoljavanju uvjetima za pružanje investicijskih usluga i obavljanje investicijskih aktivnosti i s njima povezanih pomoćnih usluga iz članka 5. stavak 1. točke 2., 6. i 7. i stavak 2. točka 1. Zakona o tržištu kapitala, i to:

– izvršavanje naloga za račun klijenta,

– usluge provedbe ponude, odnosno prodaje financijskih instrumenata uz obvezu otkupa,

– usluge provedbe ponude, odnosno prodaje financijskih instrumenata bez obveze otkupa,

– pohrana i administriranje financijskih instrumenata za račun klijenata, uključujući i poslove skrbništva i s tim povezane usluge, kao na primjer upravljanje novčanim sredstvima, odnosno instrumentima osiguranja.

2. Prethodna suglasnost o udovoljavanju uvjetima za pružanje investicijskih usluga i obavljanje investicijskih aktivnosti iz točke 1. izreke ovog rješenja odnosi se na financijske instrumente iz članka 3. stavak 1. točka 2. podtočka a., b. i c. Zakona o tržištu kapitala.

3. Kreditna institucija Societe Generale-Splitska Banka d.d., Split, Ruđera Boškovića 16, ovlaštena je držati novac i financijske instrumente klijenta.

4. Kreditnoj instituciji Societe Generale-Splitska Banka d.d., Split, Ruđera Boškovića 16, oduzima se dozvola za obavljanje poslova s vrijednosnim papirima iz članka 34. točka 2. Zakona o tržištu vrijednosnih papira, izdana na temelju rješenja Komisije za vrijednosne papire od 23. siječnja 2003. godine.

5. Kreditna institucija Societe Generale-Splitska Banka d.d., Split, Ruđera Boškovića 16, ponovni zahtjev za izdavanje prethodne suglasnosti za obavljanje investicijske sktivnosti iz članka 5. stavak 1. točka 2. Zakona o tržištu kapitala- trgovanje za vlastiti račun, u skladu s odredbama Zakona o tržištu kapitala ne može podnijeti prije proteka roka od jedne godine od dana oduzimanja dozvole.

6. Ovo rješenje upisuje se u Registar društava ovlaštenih pružati investicijske usluge i obavljati investicijske aktivnosti, koji vodi Hrvatska agencija za nadzor financijskih usluga, pod rednim brojem 86.

7. Ovo rješenje objavit će se u »Narodnim novinama«.

Obrazloženje

I. Kreditna institucija Societe Generale-Splitska Banka d.d., Split, Ruđera Boškovića 16 (dalje: Društvo), podnijela je Hrvatskoj agenciji za nadzor financijskih usluga (dalje: Agencija) Izvještaj o usklađenju s odredbama Zakona o tržištu kapitala.

Sukladno odredbi članka 588. stavak 1. Zakona o tržištu kapitala (dalje: Zakon), kreditne institucije koje na dan stupanja na snagu Zakona imaju dozvolu za obavljanje poslova s vrijednosnim papirima upisanih u sudski registar, nastavljaju pružati investicijske usluge i obavljati investicijske aktivnosti i s njima povezane pomoćne usluge na temelju postojeće dozvole, kako je to propisano navedenom odredbom. U konkretnom slučaju, Društvo je na temelju navedene zakonske odredbe nastavilo pružati investicijske usluge i obavljati investicijske aktivnosti iz članka 5. stavak 1. točka 2., 6. i 7. i stavak 2. točka 1. Zakona u odnosu na financijske instrumente iz članka 3. stavak 1. točka 2. podtočka a., b. i c. Zakona.

II. Uvidom u dostavljeni izvještaj o usklađenju i priležeću dokumentaciju utvrđeno je da Društvo udovoljava uvjetima propisanim odredbama članaka 30., 36. do 42. Zakona, te odredbama Pravilnika o organizacijskim zahtjevima za pružanje investicijskih usluga i obavljanje investicijskih aktivnosti i pomoćnih usluga (»Narodne novine« br. 5/09, dalje: Pravilnik o organizacijskim zahtjevima), glede pružanja investicijskih usluga i obavljanja investicijskih aktivnosti iz članka 5. stavak 1. točka 2., 6. i 7. i stavak 2. točka 1. Zakona.

Slijedom izloženog, a na temelju odredaba članka 588. stavak 5. i članka 16. stavak 3. Zakona, odlučeno je kao u točkama 1. i 2. izreke ovog rješenja.

III. Iz priložene dokumentacije, nadalje, proizlazi da Društvo drži novčana sredstva klijenata te, vezano uz odobrenu pomoćnu uslugu iz članka 5. stavak 2. točka 1. Zakona, drži i financijske instrumente klijenata, pa je, na temelju odredbe članka 13. stavak 6. Zakona, riješeno kao u točki 3. izreke rješenja.

IV. Rješenjem Komisije za vrijednosne papire od 23. siječnja 2003. godine, Društvu je izdana dozvola i za obavljanje poslova s vrijednosnim papirima iz članka 34. točka 2. Zakona o tržištu vrijednosnih papira – trgovina u spekulacijske svrhe – kupnja i prodaja vrijednosnih papira u svoje ime i za svoj račun. Stupanjem na snagu Zakona, Društvo je, sukladno odredbi članka 588. stavak 1. točka 2. Zakona, temeljem navedene dozvole, predmetnu uslugu nastavilo obavljati kao investicijsku aktivnost iz članka 5. stavak 1. točka 3. Zakona – trgovanje za vlastiti račun.

Međutim, uvidom u izvještaj o usklađenju utvrđeno je da Društvo ne obavlja investicijsku aktivnost trgovanja za vlastiti račun iz članka 5. stavak 1. točka 3. Zakona.

S tim u vezi, Društvo je obavijestilo Agenciju da ne obavlja investicijsku aktivnost trgovanja za vlastiti račun iz članka 5. stavak 1. točka 3. Zakona, zbog čega u odnosu na navedenu aktivnost nije uskladilo svoje poslovanje s odredbama Zakona i Pravilnika o organizacijskim zahtjevima.

Odredbom članka 588. stavak 6. Zakona propisano je da ako kreditna institucija ne postupi u skladu s odredbama stavka 4. navedenog članka, Agencija može kreditnoj instituciji oduzeti dozvolu za obavljanje poslova s vrijednosnim papirima iz stavka 1. navedenog članka i o tome obavijestiti Hrvatsku narodnu banku. U tom slučaju, kreditna institucija, od dana dostavljanja rješenja o oduzimanju dozvole za obavljanje poslova s vrijednosnim papirima ne smije obavljati poslove s vrijednosnim papirima na koje se oduzeta dozvola odnosi. Kreditna institucija ponovni zahtjev za izdavanje prethodne suglasnosti u skladu s odredbama Zakona ne može podnijeti prije proteka roka od jedne godine od dana oduzimanja dozvole.

Slijedom izloženog, na temelju navedene odredbe Zakona, odlučeno je kao u točkama 4. i 5. izreke ovog rješenja.

V. Ovo rješenje upisuje se u Registar društava ovlaštenih pružati investicijske usluge i obavljati investicijske aktivnosti, koji vodi Agencija, s danom upisa 28. siječnja 2010. godine, pod rednim brojem 86.

VI. Sukladno odredbi članka 8. stavak 3. Zakona o Hrvatskoj agenciji za nadzor financijskih usluga, ovo rješenje objavit će se u »Narodnim novinama«.

UPUTA O PRAVNOM LIJEKU

Protiv ovog rješenja žalba nije dopuštena, ali se protiv istoga može pokrenuti upravni spor podnošenjem tužbe Upravnom sudu Republike Hrvatske u roku od 30 dana od dana primitka ovog rješenja.

Klasa: UP/I-451-04/09-03/20

Urbroj: 326-111/10-8

Zagreb, 28. siječnja 2010.

Predsjednik Uprave
Ante Samodol, v. r.

Rješenje, NN 18/2010-430